Rådets udtalelse

af 21. januar 2003

om Tysklands opdaterede stabilitetsprogram, 2002-2006

(2003/C 26/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 21. januar 2003 undersøgte Rådet Tysklands opdaterede stabilitetsprogram, som dækker perioden 2002-2006. I henhold til det opdaterede program vil de offentlige finanser blive forbedret fra et underskud på 33/4 % af BNP i 2002 til en budgetstilling i balance i 2006. Den samlede offentlige gæld forventes at falde fra 61 % af BNP i 2002 til 571/2 % i 2006.

Rådet bemærker, at den nye opdatering i det store og hele opfylder kravene i den reviderede adfærdskodeks vedrørende stabilitets- og konvergensprogrammernes indhold og form, selv om der stadig er behov for visse forbedringer især med hensyn til præcisionen af de kvantitative oplysninger. Selv om målene for underskuddet i de overordnede retningslinjer for de økonomiske politikker ikke er blevet nået, er den tilpasningsproces, der er planlagt i programmet, i det store og hele i overensstemmelse med de overordnede retningslinjer for de økonomiske politikker.

Rådet bemærker, at det forventede underskud for 2002 (33/4 % af BNP) er markant højere end anslået i det lavvækstscenario, der blev lagt til grund for opdateringen i december 2001 (21/2 % af BNP). Rådet beklager, at det ikke har vist sig muligt for de tyske myndigheder at opfylde deres tilsagn af 12. februar 2002 samt henstillingen i de overordnede retningslinjer for de økonomiske politikker for 2002 om ikke at overskride referenceværdien for det samlede offentlige underskud på 3 % af BNP i 2002. Rådet noterer, at stigningen i det nominelle underskud fra 2001 til 2002 ikke kun kan forklares ved den uventede afmatning i væksten, og at der igen har været budgetoverskridelser i sundhedssektoren, som bidrog til en forværring af den underliggende balance.

Rådet fastslog den 21. januar, at der er tale om et uforholdsmæssigt stort underskud i Tyskland og rettede en henstilling til Tyskland efter traktatens artikel 104, stk. 7. I henhold til denne henstilling i) bør den tyske regering hurtigst muligt bringe situationen med det uforholdsmæssigt store underskud til ophør i overensstemmelse med artikel 3, stk. 4, i Rådets forordning (EF) nr. 1467/97; ii) bør de tyske myndigheder beslutsomt gennemføre deres budgetplaner for 2003, som på grundlag af en forventet vækst i BNP på 11/2 % i 2003 sigter mod at nedbringe det samlede offentlige underskud i 2003 til 23/4 % af BNP. Desuden noterede Rådet sig de tyske myndigheders tilsagn om at sikre, at budgetkonsolideringen opretholdes med samme kraft i hele den periode, som det opdaterede stabilitetsprogram dækker, ved at mindske det underliggende budgetunderskud med mere end 0,5 % af BNP om året, hvilket også gør indførelse af strukturreformer påkrævet.

Rådet bemærker, at i lyset af de seneste måneders svækkelse af de økonomiske indikatorer forekommer den vækstrate på 11/2 %, der forventes i 2003, optimistisk. Det vil kræve, at den økonomiske tillid hurtigt genskabes, ikke mindst gennem et konsekvent budgetmæssigt justeringsprogram. Endvidere ligger de gennemsnitlige anslåede vækstrater på 21/4 % i årene 2004 til 2006 over den tyske økonomis estimerede langfristede vækstpotentiale, hvilket afspejler programforudsætningerne om, at outputgabet vil blive lukket.

Imidlertid er vækstpotentialet for tiden lavt i Tyskland. Her er det den tyske regerings opgave at øge det betydeligt gennem konsekvente reformer, især af arbejdsmarkedet. Rådet opfordrer kraftigt den tyske regering til at træffe de nødvendige foranstaltninger.

Rådet finder, at der er en ikke uanseelig risiko for, at det offentlige underskud i 2003 igen vil overskride referenceværdien på 3 % af BNP. Derfor bør de tyske myndigheder sikre en stram gennemførelse af budgettet og en omhyggelig implementering af de foranstaltninger, der blev bekendtgjort i budgettet for 2003.

Rådet anerkender den forventede forbedring af den underliggende balance med mere end 0,5 % af BNP om året i det nye programs løbetid med undtagelse af 2005 som følge af indførelsen af skattereformer; det bemærker, at i underliggende tal vil de offentlige finanser i hvert fald være tæt på balance i 2006. Det skal dog erindres, at denne justeringsplan er afhængig af en fuldstændig gennemførelse af de bebudede foranstaltninger, overholdelse af de fastsatte udgiftsmål for 2003 og 2004 og en aftale om ambitiøse udgiftsmål for 2005 og 2006. Rådet henstiller indtrængende til de tyske myndigheder, at de sikrer, at gennemførelsen af de næste skridt i skattereformen i 2004 og 2005 er forenelig med en fortsat tilpasningsproces hen imod en samlet balance på budgettet.

Rådet bemærker, at dette skulle skabe budgetmæssig balance i 2006, hvilket dog er to år senere end anslået i sidste års opdatering af stabilitetsprogrammet. Rådet glæder sig over, at det tyske Finanzplanungsrat den 27. november 2002 bekræftede, at 2006 er målet. Det opfordrer forbundsmyndighederne og de regionale myndigheder til at nå til enighed om ambitiøse udgiftsmål for 2005 og 2006 og til at sikre stram budgetdisciplin på alle niveauer i administrationen. Erfaringerne med tidligere budgetudviklinger viser, at dette bliver afgørende for at nå de anslåede underskudsmål, især når der igen kommer gang i væksten. Mens Rådet hilser den nylige (fremrykkede) gennemførelse af den reviderede lov om budgetprocedurer velkommen ("Haushaltsgrundsätzegesetz"), gentager det, at den mekanisme, denne lov indfører, efter Rådets opfattelse endnu ikke er tilstrækkelig til at garantere, at myndigheder på alle niveauer vil opfylde de i fællesskab fastsatte målsætninger.

Rådet tager til efterretning, at de tyske myndigheder vil bringe gælden ned under traktatens referenceværdi i 2005, men bemærker, at det måske kan blive vanskeligt. Derfor er udviklingen i gældskvoten fortsat en kilde til bekymring, da der er behov for at sikre holdbare offentlige finanser. Med den nuværende politik kan man ikke udelukke risikoen for, at de offentlige finanser kan miste deres holdbarhed på grund af den aldrende befolkning. Hvis nedbringelsen af gælden skal yde et væsentligt bidrag til finansieringen af budgetudgifter til den aldrende befolkning, er det helt nødvendigt, at der opnås budgetmæssig balance i 2006; dette bør indgå i en ambitiøs trestrenget strategi for, hvordan de langsigtede budgetmæssige følger af aldring kan klares, og kan muligvis medføre, at der må køres med overskud. Sunde offentlige finanser på langt sigt vil gøre det muligt at opnå en betydelig nedbringelse af gældskvoten, inden de budgetmæssige virkninger af den aldrende befolkning slår igennem.

Rådet finder det absolut påkrævet, at den finanspolitiske konsolidering for at være holdbar skal støttes af gennemgribende reformer, der kan øge Tysklands meget lave vækstpotentiale. Rådet understreger igen, at den tyske økonomi på trods af sin størrelse fortsat er meget sårbar over for eksterne chok og ikke er i stand til at skabe endogen og vedvarende vækst. Rådet erkender, at dette stadig til dels skyldes de økonomiske konsekvenser af den tyske genforening, men gentager, at der er påtrængende behov for reformer ikke blot af arbejdsmarkedet, men også af de sociale sikringsordninger, samt for at lette de byrder, økonomien pålægges gennem love og administrative bestemmelser.

(1) EFT L 209 af 2.8.1997, s. 1.